Tradisjonell leirsteinsarkitektur i Zinder.**Zinder,** lokalt også kalt **Damagaram,** er Nigers nest største by med en befolkning på 170 574 innbyggere (2001). Zinder er hovedstad i regionen av samme navn, og ligger omkring 900 km øst for hovedstaden Niamey og 250 km nord for den nigerianske byen Kano.

Navnet
------

Foto fra 1906
Sultanens palass, 1906
Byens navn går tilbake til en mytologisk overlevering. En gang skal en jeger fra Bornu ha inngått en pakt ned en hellig slange. Da han fikk se hvor stor slagen var, ropte han «zindirr!». En annen forklaring lyder at bynavnet kommer fra ordet *zoumdoum*, som betyr «stor» og som beskriver en klippe i området.

Historie
--------

På 1700-tallet var Zinder fremdeles en liten hausa-landsby. Sélimane dan Tintouma grunnla i 1812 det mektige sultanatet Zinder, og gjorde stedet til sitt herresete. Det var å betrakte som en del av det store Bornuriket.

Hans dynasti bygget på etterfølgelsen av en from mann ved navn Mannam, som levde i landsbyen på 1600-tallet. Fra Zinder erobret sultanen den gamle landsbyen Damagaram. Ettersom herskertittelen *Serki n’Damagaram* hadde mer prestisje enn den så langt relativt ukjente tittelen *Serki n’Zinder*, gikk sultanatet Zinder også over til å hete *Damagaram*. En av Sélimane dan Tintoumas mest betydningsfulle etterkommere var Ténimoun dan Sélimane, som regjerte fra 1851 til 1884. Han utfordret Damagarams status som satellittstat til Bornus, og beseiret med sin hær en rekke nabostater. I desember 1852 besøkte den tyske afrikaforskeren Heinrich Barth byen. Restene av huset Barth bodde i, i bydelen Birni, står fortsatt.

Sultan Ténimoun dan Sélimane bygde i 1856 en fem kilometer lang befestning rundt bydelen Birni, som var sete for sultanatet og kanuri-aristokratiet. Ifølge en overlevering ble det i denne tre meter brede og inntil syv meter høye bymur, innemurt Koran-utgaver og inntil syv jomfruer, for å gjøre muren ekstra sterk.

Sultan Ténimoun styrket Zinders økonomiske betydning og gjorde den til et sentrum for transsaharisk handel med elfenben, gull, salt og slaver. Bydelen Zengou, som opprinnelig var en hausa-bosetning, gjorde tjeneste som midlertidlig bosted for gjennomreisende tuareg-handelsmenn.

Grensen mellom den franske og den britiske innflytelsessfære var fra 1890 først linjen Say–Barwa. Den 14. juni 1898 ble de to kolonimakene enige om at sultanatet Zinder helt skulle tilfalle Frankrike. Den daværende sultan Amadou dan Ténimoun ble beseiret den 29. juli 1899 av den franske militærekspedisjonen Voulet-Chanoine ved Tirmini, rundt 20 km vest for Zinder. Den 30. juli 1899 befestet franskmennene Zinder. Den gamle Birni-bymuren ble i 1906 i det vesentligste ødelagt av de franske.

Som en del av Fransk Vestafrika etablerte Frankrike allerede i 1900 *Territoire Militaire de Zinder* (militærterritoriet Zinder), som i 1910 ble utvidet til *Territoire Militaire de Niger* (militærterritoriet Niger). Zinder beholdt sin fremtredende stilling innen den franske Niger-koloni, og ble i 1911 dens første hovedstad. Det var etter at landsbyen Sorbon Haoussa hadde vært provisorisk forvaltningssete for militærforvaltningen frem til 20. april 1901. Mellom Birni og Zengou vokste den nye byen frem med forvaltning- og bostedshus i fransk kolonialstil. Fra 1903 til tidlig 1911 var territorialregjeringens sete i Niamey, mens militærkommandoen forble i Zinder. Først i 1926 gjorde guvernør Jules Brévié Niamey til hovedstad av Nigerkolonien, i stedet for Zinder.

I 1940-årene fulgte en byutvidelse vest for bydelen Zengou; her bygde man bydelen Zengou Ouest. Siden vokste byen kontinuerlig og særlig etter Nigers uavhengighet i 1960. I 2002 ble Zinder til et kommuneforbund (*communauté urbaine*), bestående av fem bykommuner (*communes urbaines*). I 2005 påbegynte man en stort anlagt renovering av forfalne bygninger i Birni.

I juli 2008 ødela oversvømmelser rundt 2000 hus i byen, og over 24 000 personer ble direkte berørt av dette. Etter flomkatastrofen i Vest- og Sentralafrika i 2010, ble 2205 innbyggere i Zinder registrert som katastrofeofre.

Kommuneforbundet Zinder ble i 2010 endret til by (*ville*) og kommune med særstatus (*commune à statut particulier*) og de gamle kommunene ble gjort til *arrondissements*.

Den 16. januar 2015 ble fire personer drept ved et bombeanslag mot et fransk kultursentrum i byen. Angrepet fant sted under en demonstrasjon mot en Muhammed-karikatur i det franske satireukebladet *Charlie Hebdo*.

Litteratur
----------

* James Decalo: *Historical Dictionary of Niger*. Scarecrow Press/ Metuchen. NJ - London, 1979, ISBN 0-8108-1229-0
* Louis François Delisse: *Enquête sur l'architecture et la décoration murale à Zinder*. Centre d'études linguistiques et historiques par tradition orale, Niamey 1986.
* Roberta Ann Dunbar: *Damagaram (Zinder, Niger) 1812–1906: The History of a Central Sudanic Kingdom*, Dissertation, University of California, 1971
* Finn Fuglestad: *A History of Niger: 1850-1960*. Cambridge University Press, 1983, ISBN 0-521-25268-7
* Jolijn Geels: *Niger*. Bradt, Chalfont St Peter 2006, ISBN 1-84162-152-8.
* Robert Glew: *The Construction of Muslim Identities and Social Change in Zinder, Republic of Niger*, Dissertation, Michigan State University, 1997
* Ama Idrissa: *Les fonctions de centre urbain de Zinder*. Université scientifique et médicale, Grenoble 1984.
* Edmond Séré de Rivières (1965). *Histoire du Niger*. Paris: Berger-Levrault.
* André Salifou: *Damagaram ou sultanat de Zinder au XIXème siècle*, Dissertation, Université Aix-en-Provence, 1970

Referanser
----------

1. ↑  «Niger». *citypopulation.de*. Besøkt 27. august 2011.  Verket siterer Institut National de la Statistique du Niger (2001).
2. 1 2  *Niger 2009*. Nouvelle édition de l'Université, Paris 2009, ISBN 2-7469-1640-1, s. 139.
3. 1 2  Rivières, S. 135
4. ↑  Rivières, S. 260
5. ↑  Rivières, S. 234-235
6. ↑  «Historique de la décentralisation» **(fransk)**. ANIYA. Réseau des collectivités nigériennes et françaises. Arkivert fra originalen 6. april 2012. Besøkt 23. januar 2014.
7. ↑  *Situation des dégâts causés par les inondations (2008)* Arkivert 2. februar 2014 hos Wayback Machine.. Web - Centre d’Information et de Communication, 18. november 2008, lest 31. mars 2012.
8. ↑  *Situation des besoins des populations victimes d’inondations (2010)* Arkivert 16. oktober 2014 hos Wayback Machine.. Web - Centre d’Information et de Communication, 23. september 2010, lest 31. mars 2012.
9. ↑  République du Niger. «Ordonnance n°2010-56 du 17 Septembre 2010. Portant érection des communautés urbaines de Niamey, Maradi, Tahoua et Zinder en communes à statut particulier ou villes et les communes les composant en arrondissements» (PDF) **(fransk)**. Association des Municipalités du Niger. Arkivert fra originalen (PDF-fil) 2. februar 2014. Besøkt 23. januar 2014.
10. ↑  République du Niger. «Charlie Hebdo: 'Four dead' in Niger protest» (HTML) **(engelsk)**. British Broadcasting Corporation. Besøkt 23. januar 2014.
11. ↑  Das Erste. «Niger: Tote bei Protesten gegen "Charlie Hebdo"» (HTML) **(tysk)**. Tagesschau. Besøkt 16. januar 2015.

Eksterne lenker
---------------

* (en) Zinder – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** GND **·** LCCN **·** BNF **·** BNF (data) **·** SUDOC **·** GeoNames
 |